text: Borgmester: Luk Søgaard-lejren og spar millioner af kroner
  21 april 2016 kl. 14.19
  Der skulle være flygtninge i de hvide telte i Søgårdlejren, men lejren har været tom siden november - til Aabenraas borgmesters ærgelse.
  Teltlejren til flygtninge blev bygget op i Søgaardlejren ved Kliplev i efteråret, og her er 50 telte med plads til 550 flygtninge.
  Aabenraas borgmester Thomas Andresen (V) mener, at teltlejren skal lukkes.
  - Det er både spild af ressourcer og irriterende for lejrens naboer, siger han til TV SYD.
  Han har sendt et brev til justitsminister Søren Pind, som han opfordrer til at lukke lejren.
  Det var planen, at Søgaardlejren skulle fungere som modtagecenter for de flygtninge, der kommer til Danmark, men ikke ønsker at søge asyl her og derfor skal sendes tilbage, hvor de kom fra.
  Men siden november har der ikke været en eneste flygtning i teltene. Det betyder dog ikke, at lejren er lukket.
  Derimod er der vagter til at passe på lejren og sørge for varme i teltene - og det koster.
  På fem måneder har det betydet udgifter på over tre millioner kroner.
  Henriette Roberts, der fra sin stue har udsigt til de hvide telte i Søgaardlejren er enig med sin borgmester.
  - Jeg har ikke noget i mod lejren eller hvis der boede flygtninge dér, men lige nu er lyset tændt døgnet rundt, og de penge lejren koster kunne bruges bedre på en anden måde, siger hun til TV SYD.
  